Document ID: 32014R1209

REGOLAMENT TAL-KUMMISSJONI (UE) Nru 1209/2014
tad-29 ta' Ottubru 2014
li jemenda r-Regolament (KE) Nru 451/2008 tal-Parlament Ewropew u tal-Kunsill li jistabbilixxi klassifikazzjoni statistika ġdida tal-prodotti skont l-attività (KPA) u jħassar ir-Regolament tal-Kunsill (KEE) Nru 3696/93
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 451/2008 tal-Parlament Ewropew u tal-Kunsill tat-23 ta' April 2008 li jistabbilixxi klassifikazzjoni statistika ġdida tal-prodotti skont l-attività (KPA) u jħassar ir-Regolament tal-Kunsill (KEE) Nru 3696/93 (1), b'mod partikolari l-Artikolu 6(2) tiegħu,
Billi:
(1)
Ir-Regolament (KE) Nru 451/2008 stabbilixxa klassifikazzjoni statistika tal-prodotti skont l-attività, minn hawn 'il quddiem imsejħa s-“CPA”, biex jissodisfa r-rekwiżit tal-istatistika fl-Unjoni.
(2)
Wara l-aġġornament tal-Klassifika Ċentrali tal-Prodotti tan-Nazzjonijiet Uniti (“CPC Ver.2”), is-CPA għandha tiġi adattata biex tinżamm il-komparabbiltà u l-konsistenza ma' standards tal-klassifikazzjoni tal-prodotti li jintużaw fil-livell internazzjonali.
(3)
Wara r-reviżjoni tas-Sistema Armonizzata (SA) u n-Nomenklatura Magħquda (NM) hemm bżonn li jsiru aktar emendi fis-CPA, kif ukoll allinjament u ċarezza tat-testi, skont ir-Regolament ta' Implimentazzjoni tal-Kummissjoni (UE) Nru 1001/2013 (2) u r-Regolament tal-Kunsill (UE) Nru 1326/2013 (3).
(4)
Għalhekk, ir-Regolament (KE) Nru 451/2008 għandu jiġi emendat skont dan.
(5)
Il-miżuri stipulati f'dan ir-Regolament huma skont l-opinjoni tal-Kumitat Ewropew tas-Sistema tal-Istatistika.
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 451/2008 jinbidel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika mill-1 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta' Ottubru 2014.

Labels: 12
3
19